Springs-polisie glo slagoffers van haglike sanitêre omstandighedeArgieffoto: SAPD Die vakbond Solidariteit het vandeesweek ŉ brief aan die departement van arbeid gestuur waarin hy versoek dat dié departement ŉ dringende gesondheidsinspeksie van stapel stuur ten opsigte van die “haglike werksomstandighede” waaronder 200 polisielede na bewering in Springs werk. Die vakbond het gesê die skrywe aan die departement volg nadat Solidariteit vandeesweek deur lede gekontak en meegedeel is dat die personeel glo al vir langer as ŉ week nie water by dié werkplek het nie. Schalk de Bruin, adjunkhoofsekretaris by Solidariteit, sê die personeel is na bewering gevra om hul eie water kantoor toe te bring vir sanitêre gebruik. Daar is na bewering ook vir hulle gesê om alle sanitêre verrigtinge “buite onder ŉ boom” te doen. Volgens De Bruin word die gebou deur die departement van openbare werke (DOW) ingevolge ŉ kontrak met die wettige eienaar gehuur. “Die eienaar het nagelaat om die rekeninge vir munisipale dienste te betaal en die Ekurhuleni-munisipaliteit het die watertoevoer gevolglik afgesny. Die uitstaande munisipale skuld beloop R329 066,” het De Bruin gesê. Volgens hom het die vakbond vooraf met die SAPD en die departement van openbare werke (DOW) vergader en aangedring dat ŉ dringende oplossing gevind word. “Ons het voorgestel dat die DOW die uitstaande dienste-rekening direk aan die stadsraad vereffen en dan interne reëlings tref om die uitgawe van die eienaar te verhaal,” het hy gesê. Die vakbond sê daar rus ŉ regsplig op die SAPD as werkgewer om ŉ veilige werksomgewing aan sy werknemers te voorsien. “Dit is duidelik dat die nalatigheid van die werkgewer, asook die ander staatsdepartement by name die DOW, ernstige gevolge vir die gesondheid van die meer as 200 SAPD-werknemers inhou. Dit blyk verder dat die probleem nie met die nodige erns bejeën word nie, aangesien geen oplossing nog op die tafel geplaas is nie.” Volgens De Bruin sal die gebrek aan water as gevolg van wanbetaling verskeie nagevolge hê, soos regsimplikasies onder arbeidswetgewing, reputasieskade en gesondheidsrisiko’s. Die departement van arbeid het volgens die vakbond onmiddellik op die versoek gereageer en gesê hy stuur ŉ inspekteur om die situasie te ondersoek. Die vakbond het gesê hy gaan die situasie deurentyd monitor.